Bawang Merah, Bawang Putih Versi Malaysia Dan Indonesia

Jika di Eropah ada kisah Cinderella, maka di alam Melayu pula ada kisah Bawang Putih Bawang Merah. Bawang Putih dan Bawang Merah ini merupakan dua gadis cantik yang memiliki perangai yang berbeza. Tema kedua-dua kisah ini sangat mirip iaitu kekejaman ibu tiri dan saudari tiri kepada seorang gadis baik. Yang menariknya, konsep nama Bawang Putih Bawang Merah ini pula seakan kisah rakyat dari orang German iaitu Snow White & Rose Red walaupun temanya tidak serupa.

Tahukah anda, Bawang Putih ialah watak gadis yang baik dalam versi Indonesia tetapi jika dalam versi Malaysia, Bawang Merah itulah watak gadis yang baik.

Jika menurut versi Indonesia, Bawang Putih itu baik kerana warna putih mewakili kesucian budi. Manakala Bawang Merah itu jahat kerana warna merah mewakili api ammarah. Jika menurut versi Malaysia, Bawang Merah itu baik kerana saat bawang merah terhiris, kita pasti mengalirkan air mata. Manakala Bawang Putih itu jahat kerana saat bawang putih ditumbuk, kita pasti terhidu bau menusuk.

Selain berbeza dari sifat pada watak, Bawang Putih Bawang Merah juga mempunyai dua versi cerita yang berbeza. Versi pertama hanya masih diceritakan dalam sebahagian kalangan masyarakat Indonesia manakala versi kedua adalah lebih popular termasuklah di Malaysia.

• Versi Pertama (Labu Ajaib)Versi pertama mengisahkan tentang seorang gadis baik yang hidup ditindas oleh ibu tiri dan saudari tirinya. Gadis baik itu dipaksa membuat semua kerja rumah. Suatu hari, gadis baik itu pergi mencuci pakaian keluarga tirinya lalu salah satu pakaian itu hanyut di sungai. Gadis baik itu tersedar akan kehilangan pakaian itu lalu cuba mencarinya. Dia berkejar mengikut arus sungai untuk mendapatkan semula pakaian tersebut.

Akhirnya, gadis baik itu tiba di sebuah gua yang dihuni oleh seorang nenek kebayan. Nenek itu tahu akan kehilangan pakaian tersebut dan meletakkan syarat agar gadis baik itu perlu membantunya terlebih dahulu untuk membuat suatu kerja. Oleh kerana sudah terbiasa membuat kerja rumah, maka gadis baik itu tidak berasa susah untuk tunaikan permintaan tersebut.

Setelah semua kerja selesai, nenek kebayan itupun memberi pakaian yang hanyut tersebut. Nenek kebayan juga menyuruh gadis baik itu untuk memilih salah satu dari dua biji buah labu. Oleh kerana gadis baik ini tidak memiliki sifat tamak, maka dia memilih labu yang lebih kecil. Kemudian, gadis itu pulang ke rumah.

Apabila tiba di rumah, ibu tirinya marah kerana lewat pulang ke rumah. Lalu gadis baik itu beritahu bahawa dia terlewat kerana pergi mencari pakaian yang hanyut. Saudari tirinya marah kerana gadis baik menghilangkan pakaiannya.

Namun, gadis baik itu memberitahu bahawa pakaian itu dijumpai semula dari nenek kebayan bahkan dia turut menerima buah labu yang kecil. Geram akan tindakan gadis baik yang memilih buah labu kecil, ibu tiri dan saudari tirinya bertindak merampas dan menghempas buah tersebut hingga pecah.

Apabila pecah, ternyata buah itu adalah Labu Ajaib yang terkandung emas permata di dalamnya. Terkejut akan hal ini, keluarga tirinya mula timbul sikap tamak untuk turut pergi mengambil buah labu yang besar kerana sudah pasti lebih banyak emas permata di dalamnya. Mereka menyuruh gadis baik itu tunjukkan gua tersebut.

Apabila tiba di gua, ibu tiri dan saudari tiri gadis itu enggan menerima syarat nenek kebayan untuk bekerja terlebih dahulu. Sebaliknya, mereka terus mengambil labu besar untuk dibawa pulang. Setelah pulang, mereka memecahkan labu tersebut. Mereka begitu terkejut kerana apabila labu itu dipecahkan, ternyata yang keluar darinya adalah ular yang berbisa.

• Versi Kedua (Ikan Ajaib)Versi kedua juga mengisahkan tentang seorang gadis baik yang hidup ditindas oleh ibu tiri dan saudari tirinya juga. Gadis baik itu dipaksa membuat semua kerja rumah. Suatu hari, gadis baik itu pergi mencuci pakaian keluarga tirinya lalu secara tiba-tiba muncul seekor ikan ajaib. Ikan itu boleh bercakap lalu ia berkata bahawa dirinya adalah ibu kepada gadis baik tersebut. Dia berubah menjadi ikan sewaktu ibu tiri gadis baik itu cuba melemaskannya di sungai tersebut.

Oleh itu, gadis baik itu gembira untuk mencuci pakaian di sungai kerana dapat berjumpa dengan ibunya. Suatu hari, saudari tiri gadis baik itu mengekorinya ke sungai. Dia kehairanan melihat gadis baik itu bercakap dengan ikan di sungai. Setelah gadis baik itu selesai mencuci pakaian, maka dia pun pulang. Kesempatan ini diambil oleh saudari tirinya lalu memanggil ikan ajaib itu. Apabila ikan ajaib itu muncul, maka cepat-cepat ianya ditangkap.

Ikan itu dibawa pulang dan ditunjukkan kepada ibunya. Lalu mereka menggoreng ikan tersebut dan dihidangkan kepada gadis baik itu. Setelah selesai makan, barulah mereka beritahu bahawa ikan goreng itu adalah ikan ajaib di sungai. Maka menangislah gadis baik itu lalu mengumpul tulang belulang ikan tersebut untuk ditanam di suatu tempat.

Keesokkan harini, gadis baik itu melihat wujud sebuah buaian yang cantik ditempat dia tanam ikan ajaib itu. Maka diapun berbuailah disitu sambil menyanyi dengan suara yang merdu. Nyanyiannya ini didengari oleh gerombolan putera raja yang kebetulan lalu disitu. Lalu gerombolan itu mencari bunyi suara tersebut. Kemudian, mereka dapati ada seorang gadis cantik di buaian itu yang mula bergerak pulang ke rumah.

Mereka mengekorinya hingga tiba di rumah. Apabila tiba di rumah, gerombolan putera raja itu bertemu dengan si ibu tiri. Mereka memperkenalkan diri lalu bertanya siapakah gadis cantik yang bersuara merdu di buaian tadi. Maka si ibu tiri itu membawa anaknya kepada mereka dan menyuruh gadis baik itu agar tidak keluar dari bilik. Gerombolan itu membawa ibu tiri dan anaknya ke buaian tersebut. Putera raja yang menanti di sana ingin mendengar suara merdu itu.

Namun, anak si ibu tiri tersebut tidak mampu menyanyi semerdu gadis baik itu. Bahkan, buaian itu tidak mampu berhayun. Maka putera raja tahu bahawa ini bukan gadis yang menyanyi sebelum ini. Putera raja itu memaksa si ibu tiri agar menceritakan hal sebenar dan menunjukkan siapa gadis yang bersuara merdu itu. Maka si ibu tiri itupun terpaksa mengaku lalu memberitahu bahawa dia memiliki seorang anak tiri.

Maka putera itu meminta agar gadis tersebut di bawa ke tempat buaian. Setelah dibawa, gadis itu diminta naik ke buaian dan menyanyi. Sekonyong-konyong, berhayunlah buaian itu dan gadis baik itu menyanyi dengan merdu. Maka jatuhlah hati putera raja itu kepada gadis baik ini. Kemudian, berkahwinlah mereka sehingga kehidupan gadis baik itu menjadi bahagia.


Qatar Pasang Penghawa Dingin Di Luar Bangunan

Negara Timur Tengah seperti Qatar sangat panas. Pada waktu malam di musim panas, suhu sangat jarang berada di bawah 32 darjah Celsius. Pada waktu siang, suhu boleh mencecah sehingga 48 darjah Celsius.

Dengan itu, Qatar telah melakukan sesuatu yang kedengarannya agak mengarut iaitu memasang penghawa dingin di luar bangunan. Solusi yang memburukkan lagi keadaan. Cuaca menjadi semakin panas dan tidak menyelesakan.

Kisah cuaca yang amat panas di Qatar digarap begitu dalam oleh The Washington Post dengan menyatakan bahawa kepanasan ekstrim tersebut telah menyebabkan tahap kesihatan penduduknya berisiko. Sebagai tindak balas, Qatar telah memasang penghawa dingin dalam ruang udara terbut seperti stadium, pasaraya dan tempat membeli-belah.

Penggunaan penghawa dingin di tempat terbuka mungkin dapat menyejukkan penduduk Qatar untuk sementara waktu. Tetapi penggunaan tenaga elektrik dan bahan bakar diperlukan untuk menghidupan penghawa dingin tersebut. Bahan bakar dan tenaga elektrik tersebut akan melepaskan karbon yang seterusnya menyumbang pemanasan global. Akhirnya, keadaan bertambah panas.

Walaupun Perjanjian Paris bersetuju untuk mengelak dari meningkatkan suhu sehingga 2 darjah, Qatar telah melepasi paras tersebut. Ini bermaksud, apa yang berlaku pada Qatar dapat menjadi ramalan pemanasan dan ketinggian suhu Bumi di masa hadapan.

Qatar telah menjadi salah satu kawasan yang paling cepat panas di dunia. Perubahan yang dilakukan oleh Qatar, walaupun solusi yang teruk, sekurangnya dapat memberikan kesedaran kepada manusia di seluruh dunia apa yang akan berlaku sekiranya mereka tidak mengambil tindakan untuk mengurangkan pelepasan karbon.

RUJUKAN:


Covid Di India Menjadi Semakin Parah

Oktober lalu, kerajaan India buat satu pengumuman: India semakin dekat dengan imuniti kelompok.

Punyalah optimis mereka meramal, siap cakap pasal “Indian Supermodel” yang katanya COVID-19 akan terkawal pada Februari 2021 (Biswas, 2020).

Masuk saja bulan Februari, memang India nampaknya berjaya. Kes harian dalam 10,000 hingga 15,000 sahaja, berbanding 90,000+ September sebelumnya.

Dua bulan kemudian, apa yang jadi?

Dua orang terpaksa berkongsi katil hospital yang sama (Siddiqui & Pal, 2021)… sebab kes COVID-19 memuncak gila-gila. Supermodel entah kemana angkara supercluster yang banyak.

Daripada purata 15,000 sehari, India mencatatkan 200,000 kes baru. Jumlah ini belum kemuncak lagi.

Tidak pelik jika India memintas Amerika Syarikat, meskipun dengan jurang lapan angka yang memisahkan dua negara ini. India sekarang semakin melingkup kerana 1) majlis keramaian, 2) amalan hidup berkelompok dan 3) tidak mengikuti norma baharu (Al-Jazeera, 2021).

Punca penularan melampau ini adalah kerana ahli-ahli politik juga. Narendra Modi contohnya telah mengadakan perhimpunan besar-besaran, di mana himpunan keramaian bertembung bahu tanpa pelitup muka (Tewari, 2021).

Minggu lalu saja, banyak negeri – Assam, Bengal Barat, Kerala, Puducherry, dan Tamil Nadu antaranya – mengadakan pilihan raya legislatif. Tidak lupa juga 40 pilihan raya kecil diadakan (atau bakal diadakan) di seluruh India.

Sesudahnya berkempen, sekarang pentadbiran India mempertimbang perintah berkurung pula (Times of India, 2021). Perintah berkurung pun bukannya sehari dua… tetapi 15 hari (… macam pernah dengar pula skrip macam ni).

Masalahnya, perintah berkurung menya.kiti golongan miskin dan miskin tegar India (Kapoor, 2020).

Rakyat dan Politik Mengambil Lewa

Negeri Uttarakhand mempunyai sebuah bandar bernama Haridwar. Dalam bahasa Sanskrit, daerah ini membawa maksud: “Gerbang Dewa Vishnu”. Pengertian ini sudah cukup untuk semua faham, bahawa Haridwar mempunyai nilai kesucian tinggi.

Tambah pula setiap 12 tahun, Haridwar akan menganjurkan sebuah “pesta” iaitu Kumbh Mela. Kebetulan pula, Kumbh Mela kali ini jatuh pada tahun 2021.

Ribuan membanjiri Sungai Ganga sempena Kumbh Mela tanpa berjarak sosial dan memakai pelitup muka.

Sejarah berulang. Pada tahun 1783, perhimpunan sempena Kumbh Mela menyebabkan penularan kolera yang membµnµh lebih daripada 20,000 orang (Barua & Greenough, 2013).

Dalam masa beberapa hari sahaja, 1,701 peserta Kumbh Mela dilaporkan positif COVID-19. Kejadian ini menimbulkan dua spekulasi: 1) rakyat sudah penat dengan kekangan COVID-19 dan 2) rakyat tidak kisah kerana agama.

Dalam menghadapi COVID-19, agama tidak bersalah. Tidak kira Islam, Kristian, Hinduisme dan sebagainya. Malah agama tidak wajar diketepikan pun. Cuma kaedah pelaksanaannya mesti selaras dengan keadaan. Tentu sekali tiada siapa yang mengerjakan ibadah dalam rumah terba.kar.

Pengajaran Daripada India

COVID-19 mendidik orang ramai tentang kesejahteraan komuniti. Apabila kes menular, bukan orang berkenaan sahaja yang jatuh sakit.

Ramai di keliling orang berkenaan akan terkesan sama. Jumlah keramaian ini akan “menghantar” COVID-19 kepada orang lain pula.

Apabila terlalu ramai jatuh sakit, pihak kesihatan (dan pengurusan may.at) pun semestinya terbeban sampai tidak boleh menerima kes baru. Itulah keadaan India sekarang, dengan orang ramai mencari ubat daripada pasaran gelap yang entah berkesan atau selamat (Pandey, 2021).

Malaysia perlu berwaspada supaya tidak menjadi begini. Program imunisasi harus dimantapkan supaya rakyat Malaysia mendapat imuniti dengan cara lebih selamat. Pengalaman India menunjukkan bahawa vaksin sahaja boleh bantu menyelesaikan COVID-19 ini.

India asalnya mendabik dada seolah-olah menghampiri imuniti kelompok secara manual (jangk.itan besar-besaran). Tetapi sekarang, India tersungkur dengan gelombang baharu.

Sekatan-sekatan dalam Malaysia sememangnya meletihkan. Kementerian Kesihatan Malaysia sendiri sudah membuat cadangan tentang rentasan negeri Aidilfitri (Leong, 2021).

Pada ketika ini, rakyat tidak berpuas hati atas isu pelaksanaan SOP sahaja. Tambah pula sebelum ini Malaysia sudah berjaya mengekang COVID-19… sebelum gelombang baru menyusahkan semua.

Mungkin sekarang semua boleh mengambil iktibar daripada nasib India: orang lain menyebarkan virus COVID-19, orang lain pula yang terpaksa menanggung kesannya. Sesudahnya, masyarakat pula kena banyak bersabar kerana ekonomi teruk.

RUJUKAN:

Al-Jazeera. (2021, Mac 31). COVID situation in India going from bad to worse: Health official.

Barua, D., & Greenough, W.B. (2013). Cholera. Springer Science & Business Media. Halaman 6.

Biswas, P. (2020, Oktober 18). Covid-19 peak over; (ditapiskan) can be controlled by February 2021: Govt-appointed panel. The Times of India.

Kapoor, S. (2020, April 21). Stories of hunger: India’s lockdown is hitting the poorest. Friedrich Ebert Stiftung.

Leong, I. (2021, April 15). Sambutan Aidilfitri: KKM cadang rentas negeri ditangguhkan – Dr Adham Baba. Astro Awani.

Pandey, V. (2021, April 16). India’s desperate Covid-19(pesakit)

Siddiqui, D., & Pal, A. (2021, April 15). Two to a bed in Delhi hospital as India’s COVID (ditapiskan) spirals. Reuters.

Tewari, R. (2021, April 14). Poll rallies to Kumbh Mela – Modi-Shah’s conscience must take a look at latest Covid surge. The Print India.

Times of India. (2021, April 14). 15-day lockdown must to (ditapiskan) (ditapiskan) chain of transmission: Experts.


Mengapa Pemain Bola Sepak Perlu Dibayar Gaji Tinggi?

Umum mengetahui bahawa secara asasnya tanda harga pemain bola sepak era kini lebih tinggi berbanding era terdahulu. Hal ini dapat dibuktikan melalui pemain terbaik dunia iaitu Lionel Messi, gajinya sahaja sudah mencecah £7 juta sebulan iaitu 600 kali ganda lebih tinggi berbanding gaji seorang perdana menteri.

Dengan itu, apakah yang menyebabkan kegilaan ini boleh berlaku? Senang sahaja, jawapannya adalah penawaran dan permintaan.

Sebelum itu, apakah yang dimaksudkan sebagai penawaran dan permintaan dalam bola sepak? Ianya sama sahaja seperti konsep penawaran dan permintaan dalam kehidupan kita, misalnya seperti durian, lagi-lagi durian Musang King.

Kalau dulu-dulu, kita boleh beli berbakul-bakul. Sekarang jarang nak dapat macam tu. Sebab apa? Permintaan dah meningkat, bukan sahaja di Malaysia malah sehingga ke luar negara.

Bila ada orang luar yang sanggup beli durian Musang King dengan harga beratus-ratus sekilo atas dasar kerana kemasyhuran disamping bakanya yang sedap, ini secara tak langsung telah tetapkan penanda aras harga durian.

Dalam bola sepak, penawaran adalah bekalan pemain berbakat untuk liga tertinggi seperti Liga Perdana Inggeris dan La Liga. Manakala, permintaan adalah jumlah kelab yang inginkan pemain berbakat itu tadi.

Kita ambil contoh yang begitu mudah, kenapa gaji Messi begitu tinggi? Hal ini demikian kerana, baka pemain bola sepak seperti Messi adalah sangat langka dan sukar didapati. Permintaan untuk mendapatkan pemain bola sepak berbakat adalah sangat tinggi kerana kelab mahu tingkatkan kebarangkalian untuk mereka menjulang trofi.

Hasilnya kelab boleh menjana keuntungan daripada hak penyiaran, barang niaga dan jualan tiket. Kelab juga harus bersaing untuk mendapatkan pemain terbaik dengan menawarkan gaji yang tinggi.

Sekiranya kelab hanya menawarkan gaji yang rendah, maka dengan itu kelab lain akan mengalahkannya. Hal ini pernah terjadi ketika Arsenal bertindak untuk menjual Alexis Sanchez, dimana Manchester United berjaya mengalahkan Manchester City dalam tawaran gaji.

Bukan itu sahaja, pemain diberi gaji tinggi kerana kelab telah memperoleh pendapatan daripada pelbagai aspek. Hasil daripada globalisasi dan kemajuan teknologi membuatkan bola sepak semakin popular serta sangat menguntungkan.

Sebagai contoh, hak penyiaran untuk musim pertama Liga Perdana sahaja bernilai tidak kurang daripada  £200 juta dan pada tahun 2016-2019, ianya berharga lebih daripada £5 bilion. Jadi, tidak pelik jika kelab Liga Perdana Inggeris mampu menawarkan harga yang tinggi dalam mendapatkan pemain berbakat.

Jika penduduk bumi kehilangan minat terhadap bola sepak, kelab tidak akan mendapat untung yang tinggi lantas permintaan untuk mendapatkan pemain akan turun dan begitu juga gaji mereka.

Persoalannya, bolehkan perkara seumpama itu terjadi? Jika bola sepak sudah tidak diminati oleh seisi dunia, sukan apakah yang boleh gantikannya. Tiada jawapan yang konkrit.

Artikel turut disiarkan di laman The Outlook, portal kewangan dan ekonomi kami.


Hidrogen Sulfida: Pembunuh Senyap

Ia pagi yang indah di Pelabuhan Sepanggar. Sebuah bot nelayan baru saja berlabuh pada awal pagi 27 Mac 2016 selepas seminggu berada di tengah laut. Bot nelayan tersebut membawa 8 orang krew termasuk seorang kapten. Ketika pemunggahan ikan berlaku, La Hebo Ladia (25 tahun) dan abangnya Imran (41 tahun) terdengar jeritan meminta tolong dari ruangan penyimpanan ikan. Hebo dan adiknya bergegas ke ruang simpanan dan nampak rakan mereka Sudrianto (22 tahun) dan dua lagi terdampar pengsan di ruang penyimpanan. Tanpa membuang masa mereka terus turun ke ruang penyimpanan untuk menyelamatkan mereka. Tetapi usaha mereka terencat kerana bau yang sangat busuk menerpa dari ruang penyimpanan ikan tersebut. Hebo berjaya melarikan diri tetapi abangnya Imran kurang bernasib baik dan jatuh pengsan di dalam. Ahli-ahli krew lain membuat keputusan untuk mengudarakan ruangan penyimpanan tersebut dengan kipas pengudaraan bagi memastikan tiada gas-gas racun berbahaya tinggal dalam ruangan terkurung. Usaha menyelamat lantas boleh diteruskan. Walau bagaimanapun 3 orang telahpun maut termasuklah Imran abang kepada Hebo. 3 orang lagi termasuk Hebo dikejarkan ke hospital kerana masalah pernafasan.

Siasatan terperinci oleh Jabatan Bomba dan Penyelamat mendapati yang mangsa maut kerana terhidu Hidrogen Sulfida. Apakah hidrogen sulfida dan bagaimanakah ia boleh meragut 3 nyawa sekaligus dalam masa yang begitu singkat?

Tidak Bewarna tapi Berbahaya

Hidrogen Sulfida adalah sebatian kimia dengan formula H2S. Ianya tidak berwarna tetapi boleh dikenalpasti dengan baunya yang seperti telur busuk. H2S sendiri adalah gas yang beracun, dengan potensi untuk membunuh pada dos yang sedikit sekitar 1000 ppm (bersamaan dengan 0.1% dari atmosfera). H2S juga mempunyai sifat menghakis dan boleh larut dalam air menghasilkan larutan berasid. Pada masa yang sama H2S juga sangat mudah terbakar. Campuran H2S dan udara juga berpotensi untuk menghasilkan letupan.

Terhasil Secara Semulajadi

H2S kebanyakannya wujud secara semulajadi. Selalunya dikaitkan dengan industri petroleum, H2S boleh diamati wujud dalam kuantiti yang sedikit dalam minyak mentah dan sehingga 90% kepekatan di dalam gas asli. H2S secara semulajadinya terhasil disebabkan oleh proses percernaan sulfat oleh bakteria sulfat ( atau “bakteria reduksi sulfat” )dalam suasana tanpa ketiadaan oksigen (secara “anaerobik”). Sulfat banyak didapati di dalam air laut dan juga sedimen. Disebabkan petroleum dan gas asli terhasil dari pereputan bahan organik, maka tidak hairanlah jika H2S banyak didapati secara semulajadi di rizab minyak dan gas asli. Tidak ketinggalan, H2S juga wujud secara semulajadi di sekitar gunung berapi dan juga mata air panas.

Pembunuh Senyap

Seperti yang saya sebut di atas, gas H2S adalah toksik dan sangat beracun. Jabatan Keselamatan Dan Kesihatan Pekerjaan (JKKP) menetapkan yang 10 ppm (part per million) H2S adalah had yang selamat untuk pekerja yang bekerja selama 8 jam sehari. Pada konsentrasi melebihi 10 ppm sehinggalah ke 20 ppm, H2S sudah mampu menyebabkan masalah pada mata. Pada konsentrasi 50-100 ppm, ia boleh menyebabkan kerosakan pada mata. H2S membawa masalah yang besar pada konsentrasi 100-200 ppm (bersamaan dengan 0.01% atmosfera). Pada konsentrasi tersebut, H2S boleh menyebabkan kerosakan pada saraf di hidung menyebabkan mangsa hilang deria bau. Ini menyebabkan komplikasi pada mangsa kerana pada masa yang sama mangsa turut boleh menyangka yang H2S sudah tiada lagi di persekitaraan, sedangkan H2S sedang berkumpul dan membunuh mangsa secara perlahan. Bila kepekatan H2S mencecah 320-530 ppm ia boleh menyebabkan masalah paru-paru berair, seterusnya menyebabkan kerosakan pada sistem pernafasan. Kepekatan melebihi 1000 ppm pula boleh menyebabkan kematian serta merta dengan sekali sedutan nafas sahaja.

Penyebab Kepupusan Besar-Besaran

Di zaman purba (252 juta tahun yang dahulu), kandungan oksigen dalam laut adalah sangat rendah. Ini menyebabkan “bakteria reduksi sulfat” boleh berkembang biak dengan pesat dan pada masa yang sama menghasilkan H2S dengan banyaknya. Oleh keranan kepekatan H2S yang tinggi di dalam laut, sebahagian H2S naik ke atmosfera dan meracuni hidupan di atas darat. H2S juga turut menyebabkan penipisan lapisan ozon. Di atas sebab-sebab diataslah, kepupusan besar-besaran terjadi pada pertengahan di antara zaman Paleozoic dan Mesozoic. Ia kepupusan besar-besaran paling besar dalam sejarah purbakala.

Kita boleh melihat sedikit tanda-tanda pristiwa pra-sejarah itu di pesisir pantai Namibia. Keadaan laut yang kekurangan oksigen di situ menyebabkan letusan H2S yang membunuh ikan-ikan di persisir pantai Namibia. Penduduk sekitar pantai juga dapat menghidu bau telur busuk oleh H2S yang terhasil secara semulajadi di persisir pantai tersebut.

Kesimpulan

Dalam kes bot nelayan tersebut, kita boleh simpulkan yang kejadian tersebut terjadi kerana pereputan ikan di dalam ruang penyimpanan tersebut. Ruang penyimpanan tersebut yang tertutup kekurangan oksigen menyebabkan bakteria reduksi sulfat yang datang bersama dengan air laut menghasilkan gas H2S melalui proses pereputan ikan. Oleh itu, ruang terkurung tidak boleh dipandang ringan. Sebelum sebarang kerja boleh dilakukan, pengudaraan yang cukup perlulah ada untuk memastikan kerja boleh dilakukan dalam keadaan yang selamat. Peraturan yang sama juga boleh diguna pakai di stor-stor yang lama, termasuklah perigi lama. Bahaya H2S sentiasa menanti bagi mereka yang tidak peka.

Dari segi persekitaran pula, keadaan kepupusan seperti di atas berkemungkinan boleh berlaku di masa hadapan. Jika paras karbon dioksida di atmosfera terus meningkat, paras oksigen dalam laut akan menurun dan akan memangkin kembali kepupusan besar-besaran seperti di atas. H2S tidak boleh dipandang remeh kerana ia bukannya gas yang wujud melalui proses industri, sebaliknya ia gas yang boleh wujud secara semulajadi dan membawa mudarat yang besar kepada manusia.

Rujukan:

[1] https://www.nst.com.my/news/2016/03/135728/3-fishermen-die-after-inhaling-hydrogen-sulphide

[2] https://www.osha.gov/SLTC/hydrogensulfide/hazards.html

[3] http://moocs.southampton.ac.uk/oceans/2014/12/03/ocean-anoxia-can-the-oceans-suffocate/

[4] https://www.nytimes.com/2017/02/16/science/great-dying-permian-extinction-fossils.html

[5] http://www.dosh.gov.my/index.php/ms/penerbitan/brochure-pamphlet/agriculture-forestry-fishing-1/16-bahaya-gas-hidrogen-sulfida-h2s-di-jeti-pendaratan-dan-bot-menangkap-ikan


Calakmul: Kota Tamadun Maya Yang Hilang

Calakmul merupakan sebuah kota purba tamadun Maya yang hilang. Kota ini terletak jauh terceruk di hutan tebal Lembangan Peten, di Semenanjung Yucatan. Sejurus selepas ia ditinggalkan, Calakmul terus sahaja diselubungi tumbuhan sehingga hilang dari pandangan dan pengetahuan manusia.

Tapak arkeologi ini berlokasi di Campeche. Calakmul ditemui pada tahun 1931, dan beberapa penyelidikan telah pun dijalankan di tapak berkenaan pada tahun-tahun berikutnya. Namun, penerokaan di tapak ini terhenti dan hanya disambung semula pada 1980an. Pada hari ini, Calakmul diperakui sebagai Tapak Warisan Dunia UNESCO, dan ia terus dikaji oleh ahli-ahli arkeologi.

PENEMUAN SEMULA KOTA CALAKMUL

Pada tahun 1931, seorang ahli botani dari Amerika yang bernama Cyrus Lundell menjumpai runtuhan sebuah kota Maya ketika menjalankan kerja lapangan di sebuah hutan di Campeche. Beliau menamakan runtuhan kota tersebut sebagai Calakmul, iaitu perkataan berbahasa Maya yang membawa maksud ‘Kota Dua Piramid Yang Bersebelahan’. Nama ini merujuk kepada dua buah piramid yang menonjol di tapak runtuhan ini.

Selepas melakukan penyelidikan lanjut, ilmuwan mendapati bahawa kota tersebut dikenali dalam kalangan masyarakat Maya sebagai Ox Te’ Tuun, yang bermaksud ‘Tiga Batu’. Walau bagaimanapun, nama pemberian Lundell terus digunakan bagi merujuk kota berkenaan. Sebagai maklumat tambahan, walaupun Lundell bekerja sebagai ahli botani, beliau turut meminati arkeologi tamadun Maya. Dilaporkan bahawa sepanjang tahun 1931 hingga 1933, Lundell berjaya menemukan sebanyak 16 buah runtuhan tamadun Maya.

Pada tahun berikutnya (1932), satu usaha peninjauan ke atas Calakmul dilakukan oleh Sylvanus Morley dari Institusi Carnegie, Washington. Kerja-kerja arkeologi di Calakmul diteruskan sehingga tahun 1938, di mana ia terhenti selama beberapa dekad. Hanya pada tahun 1982, barulah usaha kajian dilanjutkan di tapak Calakmul, kali ini di bawah pengendalian William J. Foland dari Universidad Autonoma de Campeche.

Kajian oleh Folan di Calakmul diteruskan sehingga tahun 1944, di mana kerja-kerja tersebut diambil-alih pula oleh Instituto Nacional de Antropologia e Historia (Institusi Antropologi dan Sejarah Kebangsaan).

SIGNIFIKASI CALAKMUL

Berkat usaha-usaha arkeologi yang dijalankan di Calakmul, pada hari ini kita dapat mengetahui bahawa tapak berkenaan telah pun dihuni sejak tahun 600 Sebelum Masihi sehingga tahun 900 Masihi. Kebanyakan bangunan yang ada di tapak berkenaan siap dibina menjelang tahun 250M, dan kota ini mencapai zaman kemuncaknya sekitar kurun ke-6 Masihi.

Tempoh kegemilangan ini berpanjangan sehingga kurun ke-9M, di mana penduduknya ketika itu dianggarkan berjumlah seramai 50 000 orang. Di samping itu, Calakmul juga sempat melebarkan pengaruhnya ke beberapa buah petempatan lain, dan bahkan memberikan impak kepada sehingga kira-kira 1.5 juta orang.

Walaupun demikian, Calakmul tetap berhadapan dengan cabaran perebutan kuasa di rantau berkenaan, di mana seterunya yang dikenal pasti adalah Tikal. Tikal merupakan sebuah lagi kota Maya yang penting. Ia terletak di selatan Calakmul, atau pada hari ini di Guatemala. Ahli-ahli arkeologi meyakini bahawa nama Calakmul ada disebutkan di beberapa buah tapak Maya yang lain, seperti Yaxchilan dan Naranjo.

Kedua-dua kota ini masing-masing terletak di barat dan timur Tikar. Diandaikan bahawa pada kurun ke-6 Masihi, Calakmul membentuk pakatan dengan dua buah kota berkenaan untuk mengepung Tikal, seterusnya membawa kepada kekalahan kota itu pada tahun 562 Masihi.

Tikal berupaya bangkit daripada kekalahan ini, dan menurut bukti epigrafi, mereka berupaya membalas dendam dengan menewaskan Calakmul pada tahun 695M. Namun, keadaan ini tidak memberi kesan yang besar terhadap dominasi Calakmul di rantau berkenaan. Calakmul terus mengekalkan kepentingannya sehingga kurun ke-8 Masihi.

KEJATUHAN KOTA CALAKMUL

Pada awal kurun berikutnya, rekod Calakmul mencatatkan bahawa sejarah kota itu berakhir secara tiba-tiba. Daripada inskripsi-inskripsi yang ditemui di Seibal (sebuah lagi tapak Maya di sekitar kawasan situ), ahli-ahli arkeologi meyakini bahawa Calakmul masih dihuni setidak-tidaknya sehingga pertengahan kurun ke-9 Masihi. Selain itu, Folan mengandaikan bahawa kota itu pernah didiami atau mungkin, disinggahi pada tempoh antara tahun 1450 hingga 1550M – antara lain bagi tujuan upacara keagamaan atau budaya.

Pada tahun 2002, Calakmul diiktiraf sebagai Tapak Warisan Dunia UNESCO. Memandangkan Calakmul diselubungi dan dikelilingi oleh hutan setelah ditinggalkan, tapak ini turut digolongkan bersama hutan-hutan di sekelilingnya. Hutan ini dianggap signifikan lantaran menjadi kawasan yang memelihara biodiversiti di Mesoamerika. Justeru, selain mengunjungi runtuhan tamadun Maya, para pengunjung yang melawat tapak Calakmul turut berpeluang untuk menikmati pengalaman melihat hidupan liar tempatan, termasuklah pelbagai spesis burung, lelabah dan monyet.

TERJEMAHAN:

Wu Mingren. (29 Julai 2018). Calakmul: Ancient Mayan City of the Two Pyramids and Three Stones. Ancient Origins. https://www.ancient-origins.net/ancient-places-americas/calakmul-0010464


Mengapa Kita Lemah Matematik?

Maryam
Mirzakhani merupakan ahli matematik wanita pertama yang memenangi anugerah Fields Medal iaitu pingat penganugerahan
tertinggi dalam bidang matematik setaraf dengan Nobel Prize.

Ketika
bersekolah tahun pertama di Farzanegan, Mirzakhani tidak dapat bermatematik
dengan baik sehinggakan gurunya beritahu Mirzakhani tidak berbakat dalam subjek
tersebut.

Hal
ini telah memusnahkan keyakinannya sehinggakan Mirzakhani hilang minat terhadap
subjek matematik. Tetapi menariknya, pada tahun berikutnya, Mirzakhani diajar
oleh guru matematik yang lain – guru yang sering mendorong dan memberikan
semangat kepadanya sehinggakan Mirzakhani dapat menunjukkan bakatnya dalam
matematik.

Apa
yang dihadapi oleh Mirzakhani pada tahun pertamanya dikenali sebagai keresahan
bermatematik (mathematical anxiety).
Ketakutan terhadap matematik mula diusulkan oleh Mary Fides Cough dengan
istilah ‘mathemaphobia’.

Dalam
makalahnya, ‘Mathemaphobia: Causes and
Treatments’, Cough telah menyatakan kerisauan anak-anak muridnya yang
mempunyai kegagalan dalam matematik bertahun-tahun. Cough menegaskan kegagalan
ini berpunca daripada ketakutan terhadap subjek tersebut.

Cough
pernah menceritakan tentang seorang anak muridnya bernama Sophomore Susie yang
pernah dimarahi oleh seorang guru matematik. Sejak itu, Susie tidak suka lagi
apa-apa bentuk matematik. Hal ini juga telah membuatkan keyakinan Susie
terhadap matematik menjunam.

Banyak
kajian telah ditulis tentang kegelisahan bermatematik ini. Moritz Lazarus
menyatakan kegelisahan bermatematik adalah ketakutan yang tidak rasional
terhadap matematik. Sheila Tobias pula menyatakan kegelisahan ini adalah
sejenis rasa panik, tidak terdaya, lumpuh dan mental berkecamuk yang muncul
dalam kalangan mereka yang cuba untuk menyelesaikan permasalahan matematik.

Menurut
kajian Ray Hembree pada tahun 1990, beliau mendapati keresahan matematik akan
membuatkan pencapaian seseorang dalam subjek matematik akan merudum. Semakin
meningkat kegelisahan terhadap matematik, maka semakin teruklah pencapaian
dalam subjek tersebut.

Hembree
juga mendapati, bukan saja kegelisahan matematik ini dapat menjejaskan prestasi
dalam subjek matematik, malah sikap penghidap kegelisahan ini terhadap
matematik turut berubah. Mereka semakin tidak suka dan membenci matematik
apabila tahap kegelisahan itu tinggi.

Kebencian
ini membuatkan tahap keyakinan terhadap matematik menjadi rendah. Kemudian,
Hembree juga mendapati bahawa mereka ini juga akan sebolehnya menjauhi bidang
matematik. Didapati mereka akan cuba ambil subjek-subjek yang kurang penggunaan
matematik. Kalau tiada matematik lebih bagus.

Paling menarik sekali, Hembree menyatakan bukan sebab kelemahan pelajar dalam subjek matematik yang menyebabkan timbulnya penyakit kegelisahan bermatematik itu. Tetapi kemunculan kegelisahan tersebut yang membuatkan prestasi pelajar dalam matematik merosot.

Sebab
itu keadaan masyarakat dan guru memainkan peranan penting. Kalau masyarakat
sering mencanang matematik sebagai subjek membunuh dan susah tahap dewa,
kegelisahan bermatematik itu akan muncul. Lantas, prestasi matematik tidak akan
bertambah baik.

Pada
tahun 1994, Mark H. Ashcraft dan Michael W. Faust dari Cleveland State University mendefinisikan keresahan bermatematik
sebagai perasaan tertekan, cemas dan malah ketakutan yang melibatkan manipulasi
nombor dan penyelesaian permasalahan matematik.

Mereka
melakukan kajian dengan membentuk beberapa kumpulan manusia yang diperkenalkan
dengan empat jenis tugasan. Dua tugasan yang diberikan melibatkan digit-digit
percampuran (addition) dan pendaraban
(multiplication). Dua tugasan lain
melibatkan operasi matematik yang lebih rumit dan kompleks.

Daripada
kajian ini, Ashcraft dan Faust menyimpulkan tiga perkara. Pertama, tahap
kegelisahan bermatematik setiap kumpulan adalah sama ketika melakukan tugasan
mudah seperti operasi menambah dan mendarab digit. Hal ini menunjukkan, kesan
kegelisahan bermatematik tidak muncul ataupun kesannya terlalu lemah apabila
melakukan tugasan matematik yang mudah.

Apabila
diberikan tugasan yang rumit dan mencabar, kesan kegelisahan bermatematik itu
jelas signifikan. Daripada penemuan ini, Ashcraft dan Faust mengusulkan kesan
kegelisahan-kerumitan (anxiety-complexity
effect) iaitu kesan kemerosotan prestasi seseorang apabila aktiviti menjadi
semakin rumit dan kompleks. Kesan ini jelas kepada mereka yang mempunyai tahap
kegelisahan bermatematik yang tinggi.

Kedua,
mereka mendapati kumpulan yang mempunyai kegelisahan bermatematik yang tinggi
dapat menyelesaikan masalah lebih laju daripada kumpulan-kumpulan lain. Tetapi
mereka lebih banyak menunjukkan keralatan (errorness)
dan kesilapan.

Ashcraft
dan Faust mencadangkan kumpulan ini kelihatannnya mengorbankan ketepatan dan
ketelitian untuk mencapai kelajuan. Lalu, mereka mengusulkan istilah ‘speed-accuracy trade-off’.

Ketiga,
Ashcraft dan Faust mendapati kumpulan yang mempunyai kegelisahan bermatematik
yang tinggi tidak mengambil peluang untuk menolak atau tinggalkan soalan-soalan
yang salah sepertimana yang dilakukan oleh kumpulan yang mempunyai tahap
kegelisahan bermatematik yang rendah.

Daripada
tiga penemuan ini, Ashcraft dan Faust mengusulkan dua jenis pencegahan (avoidance) iaitu kesan pengcegahan
global (global avoidance effect)dan kesan pengcegahan setempat (local avoidance effect).

Kesan
pencegahan global adalah kesan yang membuatkan mereka yang mempunyai tahap
kegelisahan bermatematik yang tinggi akan mempunyai tahap latihan bermatematik
yang lemah, kurang pengetahuan dan mereka tidak mempunyai sebarang strategi
yang teliti dalam menyelesaikan masalah matematik. Inilah yang menyebabkan
mereka tetap menjawab soalan yang ralat atau salah kerana mereka tidak tahu
atau tidak teliti dengan soalan tersebut.

Kesan
pencegahan setempat pula adalah kesan yang membuatkan mereka yang mempunyai
tahap kegelisahan bermatematik yang tinggi akan rasa tidak selesa dengan
matematik. Inilah sebab mengapa mereka menjawab permasalahan matematik dengan
laju kerana mereka tidak selesa.

Berbeza
dengan kesimpulan yang dibuat oleh Hembree, kes ini menunjukkan kegelisahan
bermatematik itu timbul kerana kerumitan dan kompleks-nya permasalahan
matematik yang timbul. Tetapi mereka ini juga dapat menjawab dengan baik untuk
permasalahan matematik yang mudah.

Menurut
kajian Sian L. Beilock dan Daniel Willingham pula mendapati, mereka yang
mempunyai kegelisahan bermatematik bukannya lemah dalam matematik, tetapi
mereka tidak dapat berprestasi dengan baik kerana gangguan kegelisahan
tersebut. Inilah apa yang berlaku kepada Maryam Mirzakhani.

Ashcraft
melakukan kajian bersama dengan Jeremy A. Krause mendapati, apabila aktiviti
penyelesaian masalah matematik dibuat, sebahagian besar ingatan kerja (working memory) digunakan.

Kapasiti
ingatan kerja mempunyai tahapnya. Apabila seseorang mempunyai kegelisahan
bermatematik, kegelisahan tersebut telah mengisi ruang ingatan kerja sekaligus
mengecilkan tahap kemahiran individu itu untuk menyelesaikan masalah.

Kadangkala,
kegelisahan atau keresahan dalam dewan peperiksaan pun dapat mengurangkan
kemahiran kita untuk menjawab peperiksaan. Sebab itulah nasihat minta bertenang
dan jangan baca apa-apa sebelum peperiksaan adalah nasihat yang berguna.
Ketenangan adalah penting dalam memastikan otak kita tidak dipenuhi dengan
sebarang kerisauan dan kegelisahan.

Kesimpulannya,
penulis pernah ditanya oleh seseorang bagaimana untuk buatkan budak-budak
pandai dalam subjek matematik. Perkara pertama sekali yang wajib kita buat
adalah memastikan budak-budak tidak takut dengan subjek matematik, malah jatuh
cinta akan subjek tersebut.

Bagaimana
caranya?

Dengan
memberikan mereka soalan dan latihan yang mudah. Biarkan mereka memahami konsep
asas terlebih dahulu. Biarkan mereka ‘berkawan’ dengan matematik dulu.
Kemudian, barulah bantu mereka kepada permasalahan yang lebih sukar.

Apabila
mereka sudah boleh ‘berkawan’ dan jatuh cinta pada matematik, mereka akan
mendambakan permasalahan yang lebih mencabar.

Daripada
kajian yang dibentangkan, dapat disimpulkan bahawa sukarnya seseorang untuk
bermatematik adalah berpunca daripada kegelisahan terhadap matematik yang
muncul kerana dimomokkan bahawa matematik itu susah. Kajian juga menunjukkan
kegelisahan itu juga boleh muncul kerana dibentangkan permasalahan matematik
yang sukar dan kompleks.

RUJUKAN:


Bagaimana Barat Tersilap Menafsir China…

Berita dunia yang paling menular dan gempak beberapa minggu lepas ialah … bukan Neelofa, bukan Ude, tapi cadangan China untuk memansuhkan had penggal bagi jawatan presiden. Isu yang hangat diperdebatkan, sampai majalah The Economist pun memaparkan tajuk “How the West Got China Wrong”. Pelik, presiden China nak lebih kuasa, apa yang “salah” dengan Barat pula?

Menurut Perlembagaan Republik Rakyat China (PRC) tahun 1982, seseorang tidak boleh memegang jawatan presiden lebih dari dua penggal (satu penggal = 5 tahun). Sejak penubuhan Perlembagaan 1982, semua presiden mematuhi had penggal tersebut: Li Xiannian (1983-1988, 1 penggal), Yang Shangkun (1988-1993, 1 penggal), Jiang Zemin (1993-2003, 2 penggal), Hu Jintao (2003-2013, 2 penggal) dan kini Xi Jinping berada dalam penggal keduanya.

Namun jawatan presiden China sebenarnya adalah bersifat “ceremonial head of state”. Fungsinya lebih kurang seperti Yang Dipertuan Agong. Kuasa sebenar adalah dipegang oleh Pengerusi Jawatankuasa Ketenteraan (“Chairman of Central Military Commission”). Semasa 1980-an jawatan tersebut dipegang oleh Deng Xiaoping, maka Deng dilihat sebagai pemimpin tertinggi (“paramount leader”). Selepas kejadian Dataran Tiananmen 1989, kerajaan China ingin mengetatkan kawalan politik, maka Jiang Zemin dan Hu Jintao diberi tiga jawatan dalam satu masa: Presiden, Pengerusi Jawatankuasa Ketenteraan dan Setiausaha Agung Parti Komunis China. Tapi selepas 10 tahun mereka secara automatik melepaskan kuasa.

Pemansuhan had penggal ini bakal membolehkan Xi memegang ketiga-tiga jawatan lebih dari 10 tahun, maka dia akan menjadi pemimpin PRC yang paling berkuasa selepas Mao Zedong (1949-1976). Ini yang membuat banyak media dan cendekiawan di Barat rasa tak sedap hati. Di kalangan cendekiawan Barat khususnya di US, mereka percaya bahawa ekonomi pasaran (“market economy”) akan membawa kepada demokrasi. Menurut pandangan ini, ekonomi pasaran akan melahirkan generasi kelas menengah (“middle class”) yang mempunyai kesedaran politik tinggi, dan kelas menengah ini akan menuntut sistem politik demokrasi.

Itu menjadi sebab US dan negara-negara Barat lain memberi sokongan kepada dasar reformasi ekonomi China (“gaige kaifang” / 改革开放) yang dilancarkan pada tahun 1978. Malah US menyokong China untuk menjadi anggota Pertubuhan Perdagangan Dunia (WTO) pada tahun 2001, dengan andaian norma ekonomi pasaran akan “transform” China menjadi negara yang terbuka dan demokratik.

Tapi terbukti itu sekadar khayalan. Barat tepuk sebelah tangan. Kejayaan ekonomi China tidak menjadikan China semakin demokratik, malah menjadi semakin autokratik. Sebagai lidah rasmi golongan “liberal internationalist” yang pro-pasaran dan pro-demokrasi, patut pun The Economist menzahirkan kekecewaan terhadap perkembangan di China.

Yang lagi mengecewakan golongan liberal internationalist ialah kenyataan Trump: “He’s now president for life. I think it’s great. Maybe we’ll give that a shot some day.” Tak pernah lagi dalam sejarah US, sejak George Washington menjadi presiden, ada presiden US yang memuji authoritarianism secara terbuka. Trump punya “value system” terbukti jauh sekali berbeda dengan elit liberal internationalist, patut pun Trump dibenci dan diserang oleh media arus utama yang dipegang oleh golongan ini.

Jadi kenapa cendekiawan liberal internationalist boleh tersilap dalam pengiraan mereka terhadap China? Kerana mereka gagal membaca budaya politik China/Cina yang menekankan “performance-based legitimacy” (PBL).

Dalam bahasa yang mudah, PBL bermaksud keabsahan (legitimacy) pemimpin diukur melalui pencapaian, bukan pematuhan terhadap institusi/sistem. Demokrasi kah tak demokrasi kah, kalau rakyat tak cukup makan maka pemimpin tersebut akan dilabel sebagai pemimpin yang lemah. Dalam sejarah politik China selama 2,000 tahun, kemakmuran ekonomi merupakan salah satu tanda pemerintah (Maharaja) mempunyai “mandat dari syurga” atau “tianming” (天命). Kalau rakyat cukup makan, duit kerajaan banyak, maksudnya pemerintah diredai oleh ilahi. Jadi pemerintah tersebut tak boleh digulingkan.

Itulah silapnya cendekiawan dan pembuat dasar Barat. Apabila Barat memberi pelbagai sokongan terhadap program reformasi ekonomi China, ia hanya akan membuat ekonomi China semakin makmur. Dalam mata Barat, ini akan melahirkan kelas menengah yang boleh mentransformasikan China menjadi demokrasi. Tapi di mata kelas menengah China, kemakmuran inilah sebab mereka tidak menuntut demokrasi. Sebab bagi mereka, kerajaan demokratik mungkin tidak se-cekap dalam menyampaikan hasil ekonomi sebagaimana yang disampaikan oleh Parti Komunis.

Orang China/Cina secara umum adalah ultra-realis, mereka tak hirau sangat sistem apa yang mereka pakai, janji “end-result” ialah kemakmuran dan kestabilan. Itu antara sebabnya PAP selesa berkuasa di Singapura. Di Taiwan, pemerintahan autokratik hanya tamat pada tahun 1988.

Dan ada banyak lagi andaian yang tak tepat pasal politik China yang dibuat oleh penganalisa Barat. Antara contohnya ialah mereka menggelarkan Xi Jinping sebagai “Mao Zedong No. 2”. Kononnya kedua-dua pun menggilakan kuasa. Tapi Xi sendiri merupakan mangsa kempen “Cultural Revolution” yang dilancarkan oleh Mao ketika 1960-an. Ayahnya hilang kuasa politik akibat kempen tersebut. Jadi Xi tak minat dengan ajaran Mao. Dan salah satu tindakan Xi pada awal kepresidenannya ialah mencantas Bo Xilai, ahli politik yang terkenal sebagai pendukung “Maoism”. Walaupun Xi mengaku diri sebagai Marxist-Leninist, namun dia lebih kelihatan sebagai seorang autokrat yang cuba mencari keabsahan dalam ajaran tradisionalis Confucianism-Legalism (seperti Lee Kuan Yew yang banyak buat rujukan kepada Confucianism).

Kebangkitan China memberi cabaran kepada model pembangunan yang dipelopori oleh Barat selama ini. Kalau Barat kata negara perlu mengamalkan demokrasi untuk menikmati pembangunan ekonomi dan “good governance”, China membuktikan yang sebaliknya. Maka datanglah istilah “China Model”. Memandangkan demokrasi US dan EU pun berada dalam krisis, para pendukung demokrasi perlu mencari sabab baru untuk membuktikan demokrasi sebagai sistem yang paling “desirable” bagi manusia.


Apa Yang Kita Boleh Faham Dengan Teori Relativity Einstein?

Nak kongsi tentang teori kerelatifan (theory of relativity). Teori popular dalam fizik. Teori kerelatifan ada dua: Teori kerelatifan khas & teori kerelatifan am.

Ini gambar Einstein tengah ajar teori kerelatifan. Orang depan yang pegang kepala itu dah pening.

Teori kerelatifan khas ada 2 rukun:

1. Kelajuan cahaya bergerak dalam vakum selaju 300,000 km/s dan kelajuan ini tidak akan berubah dalam semua rangka rujuk inersia.

Okey, apa maksudnya ini? Pertama sekali kena tahu dulu apa maksud rangka rujuk inersia.

Rangka rujuk inersia adalah rangka rujuk yang mempunyai halaju malar (constant velocity).

Misalnyanya, kita duduk dalam kereta api yang bergerak malar selaju 100 km/j. Selagi kelajuan itu tak berubah, selagi itu kita berada dalam rangka rujuk inersia.

Kalau tengok gambar, individu A dan B berada dalam rangka rujuk inersia kerana A bergerak malar 100 km/j. B pula tidak bergerak tetapi halajunya tetap malar iaitu 0 km/j.

Asalkan tidak berlaku sebarang pecutan (acceleration/perubahan halaju), ia adalah rangka rujuk inersia.

Perhatikan gambar yang sama lagi. Individu A dan B memanah dengan kelajuan anak panah 200 km/j. Kalau ikut hukum fizik klasik, anak panah individu A lebih laju sebab ia memanah dalam keadaan bergerak.

Jadi, kelajuan anak panah A jadi 300 km/j. Anak panah B pula kekal 200 km/j.

Daripada sini, ada benda yang kena berubah untuk menjaga atau mengekalkan kelajuan cahaya iaitu masa.

Jadi, amnya, kalau bergerak mengampiri kelajuan cahaya, masa yang kita alami akan jadi lebih lambat berbanding orang yang bergerak lambat. Lagi laju gerak, lagi lambat masa.

Kita telah ada bukti akan kejadian ini. Stesyen Angkasa Mir yang dinaiki oleh Sergei Avyedev bergerak selaju 27,360 km/j selama 747 hari. Akibatnya, masa yang dialami oleh Avyedev lambat 0.02 saat.

Kelambatan masanya tidak ketara kerana Avyedev masih belum cukup laju.

Avyedev muda 0.02 saat berbanding penduduk Bumi kerana beliau pernah bergerak laju yang mengakibatkan masa yang beliau alami jadi perlahan.

Kalau Avyedev bergerak selaju 200,000 km/j. Beliau akan jadi muda 3.4 tahun. Kalau 270,00 km/j, beliau akan muda 13 tahun.

Avyedev jadi muda sebab masa yang dialami penduduk Bumi bergerak laju. Masa penduduk Bumi sudah bergerak 10 tahun, Avyedev baru 7.6 tahun sebab Avyedev bergerak selaju 200,000 km/j. Pergerakan ini telah menganggu masa yang dialami oleh Avyedev.

Jadi, ya, sebenarnya salah satu kaedah untuk ke masa hadapan adalah dengan bergerak mengampiri kelajuan cahaya kerana pergerakan ini mengakibatkan masa orang lain lebih laju ke depan, dan masa kita lambat. Hal ini menyebabkan kita lambat menua.

Okey, rukun ke-2 kerelatifan khas pula adalah hukum fizik untuk setiap rangka rujuk inersia adalah sama.

Contoh terbaik ialah kalau anda lepar syiling dalam kereta api yang bergerak secara malar ataupun tidak bergerak, syiling akan jatuh di tempat yang sama.

Kita masuk ke teori kerelatifan am pula. Teori ini menerangkan bagaimana graviti terbentuk. Ketika Isaac Newton menemui teori graviti, teorinya tidak lengkap.

Newton kata ada daya tarikan antara dua objek berjisim. Tetapi beliau tidak tahu bagaimana tarikan itu boleh berlaku.

Menurut teori kerelatifan am, graviti berlaku akibat lengkungan ruang masa oleh objek berjisim. Lagi tinggi jisim objek, lagi tinggi gravitinya sebab jisim tinggi menghasilkan lengkungan lebih dalam.

Bumi lebih tinggi gravitinya berbanding Bulan kerana jisim Bumi lebih besar.

Lengkungan ini sebenarnya adanya tarikan antara dua objek berjisim. Antara Bulan dan Bumi, antara Bumi dan Matahari dan sebagainya.

Kalau ikutkan, kita pun ada graviti sebab kita berjisim. Tetapi graviti kita sangat-sangat kecil sebab jisim kita kecil.

Dalam teori kerelatifan am, Einstein membawa idea dilasi masa (time dilation). Lagi tinggi graviti, lagi lambat masa bergerak. Misalnya, kalau kita tinggal di Bulan, masa yang kita alami lebih laju (kita cepat menua) sebab graviti Bulan lebih kecil berbanding Bumi.

Idea dilasi masa kegravitian ini digambarkan dengan baik dalam filem Interstellar (2014). John Cooper pernah datang ke planet yang tinggi gravitinya, 130% lebih tinggi daripada graviti Bumi. 1 jam di planet ini berlalu bersamaan dengan 7 tahun di Bumi.


Chan Chan – Salah Sebuah Kota Tanah Liat Paling Besar Di Dunia

Tamadun Inca merupakan salah sebuah tamadun pra-Columbia yang paling masyhur pernah wujud di Peru. Walau bagaimanapun, sebelum ia bangkit menggapai hegemoni serantau, terdapat beberapa buah tamadun lain yang pada hari ini namanya jarang sekali disebut dan diberikan perhatian oleh para penggemar sejarah silam rantau berkenaan.

Antara tamadun yang dimaksudkan di sini ialah Kerajaan Chimor. Ia merupakan tamadun Peruvian paling besar yang pernah wujud di situ sebelum kemunculan tamadun Inca. Kerajaan Chimor bertanggungjawab membina salah sebuah kota agung di Amerika Selatan pada zaman pra-Columbia, iaitu Chan Chan.

Chan Chan, yang secara harfiahnya bermaksud ‘Matahari Matahari’, terletak kira-kira 10 minit perjalanan dari bandar Trujillo, Peru. Atau lebih tepat, lokasinya bertempat di sebuah lembah subur di Moche dan Santa Catalaina.

Kota tersebut dibangunkan pada tahun 850 M dan kefungsiannya berlangsung lama sehinggalah ia jatuh ke tangan Empayar Inca pada tahun 1470 M. Chan Chan bukan sekadar menyandang kedudukan sebagai ibu kota Kerajaan Chimor, akan tetapi ia merupakan antara kompleks batu jemur terbesar di dunia.

Luas keseluruhan Chan Chan mencecah hampir 20 km persegi, dengan pusat kotanya pula berkeluasan 6 km persegi. Pada zaman kemuncaknya, iaitu pada tahun 1200 M, ktoa ini menempatkan kira-kira 100,000 orang penduduk. Keseluruhan kota ini, bermula dari kuil-kuilnya yang paling agung hinggalah rumah-rumah kediamannya yang paling kecil, dibina sepenuhnya daripada tanah liar. Lebih mengagumkan, hampir keseluruhan kota ini dihiasi dengan relif, patung, dan ukiran dinding.

Kota Chan Chan boleh dikatakan menggambarkan struktur politik dan sosial Kerajaan Chimu. Hal ini terbukti menerusi pelan susun atur kota itu sendiri. Bahagian pusat kota Chan Chan terdiri daripada sembilan buah kompleks berbentuk segi empat tepat, yang dikenali sebagai citadel atau istana. Citadel-citadel ini disempadani oleh tembok tanah yang tinggi dan tebal sekaligus membentuk sejumlah presin. Presin-presin ini kemudian dipenuhi dengan bermacam-macam bangunan.

Antaranya seperti kuil, rumah kediaman, dan gudang. Kawasan citadel ini juga menempatkan empangan dan permakaman diraja. Menyusuli sembilan buah citadel atau presin ini adalah 32 buah kawasan yang separa-dipenuhi dengan bangunan-bangunan dan empat buah kawasan yang dikhususkan untuk sektor pembuatan, seperti anyaman tekstil, pertukangan logam, dan pertukangan kayu.

Jauh di bahagian utara, timur, dan barat kota pula ditempatkan kawasan pertanian-giat dan sebuah sistem perairan. Menerusi susun atur kota Chan-Chan itu sendiri, kita dapat menyaksikan struktur hierarki yang jelas, di mana kelompok utama masyarakat disokong oleh artisan-artisan di kawasan pinggiran dan para petani di kawasan pertanian.

Orang Eropah pertama yang menyaksikan kemegahan kota Chan Chan dengan mata kepalanya sendiri ialah Francisco Pizarro dan tentera-tentera Sepanyol yang tiba di sana sekitar tahun 1532 M. Semenjak itu, kota tersebut mula menjadi mangsa rompakan pemburu-pemburu harta karun dari Sepanyol, dan para huaquero tempatan (‘perompak kubur’ dalam bahasa Quechua).

Dalam catatan-catatan yang dilakukan oleh rombongan Pizarro, tembok dan bangunan-bangunan lain Chan Chan dihiasi dengan logam-logam berharga. Misalnya, Pedro Pizarro, salah seorang kerabat Francisco, menyatakan bahawa pintu gerbang kota disepuhi perak yang dianggarkan nilai keseluruhannya mencecah lebih $2 juta mengikut kadar harga masa kini.

Walaupun Chan Chan diancam oleh kehadiran pemburu-pemburu harta karun, ia bukanlah masalah paling besar yang dihadapinya. Akan tetapi, ancaman utama yang berupaya menjejaskan Chan Chan adalah cuaca, memandangkan kota tersebut dibina sepenuhnya daripada batu jemur.

Semasa Kerajaan Chimor masih wujud, fenomena El Nino yang berlaku setiap 25-50 tahun, telah mengakibatkan kerosakan teruk pada kota Chan Chan. Maka apatahlagi pada hari ini, di mana cuaca semakin mengancam keadaan kota tersebut.

Kadar hakisan yang berlaku di tapak bersejarah itu semakin meningkat, namun ahli-ahli arkeologi berusaha seupaya mungkin untuk memeliharanya. Antaranya, mereka mendirikan struktur-struktur yang berbentuk seperti khemah bagi meneduhi kota itu dari hujan. Walau bagaimanapun, untuk jangka masa panjang, tentunya usaha-usaha ini masih belum mencukupi.


Pengebumian Keranda Kayu Balak Di Sabah

Sememangnya North Borneo atau lebih dikenali sebagai Sabah pada hari ini begitu kaya dengan kepelbagaian budaya daripada suku etniknya yang berbilang kaum.Seiring dengan keindahan alam semula jadinya yang mengasyikkan,pesona inilah yang sering menjadikan Sabah antara destinasi pelancongan yang unggul setaraf dengan negeri-negeri lain di Malaysia.Salah satu keunikan tradisi yang menjadi tinggalan sejarah North Borneo adalah tradisi pengkebumian masyarakat dahulu kala menggunakan keranda kayu balak.

Buat pengetahuan semua,sehingga hari ini,terdapat hampir 13 tapak yang dikenalpasti sebagai lokasi penyimpanan keranda kayu balak ini.Kesemuanya terletak di Pantai Timur,Sabah dengan kebanyakannya bertumpu di sekitar daerah Kinabatangan.Uniknya,keranda-keranda kayu balak yang lazim dibina menggunakan kayu belian,merbau dan pelbagai jenis kayu yang berkualiti lagi tidak ditanam seperti mana kebiasaannya.

Sebaliknya keranda-keranda berkenaan akan ditempatkan di dalam gua.Antara kawasan gua yang dikenalpasti sebagai lokasi penempatan keranda di Lembah Kinabatangan adalah seperti Gua Gomantong,Agop Batu Tulug,Batu Supu,Miasis Darat dan Agop Sarupi.Selain daerah Kinabatangan,keranda-keranda kayu balak ini juga turut dijumpai di gua-gua sekitar sungai Segama,Lahad Datu,Kunak dan Semporna.Kawasan-kawasan yang dinyatakan turut dihuni oleh subetnik di bawah suku dusun iaitu etnik Sungai dan Idahan yang dipercayai mengamalkan adat kuno yang telah lama lenyap ditelan waktu ini.

Berbalik kepada daerah Kinabatangan,antara kawasan yang terkenal dengan jumpaan keranda kayu balak ini adalah kompleks batu kapur Agop(Gua)Batu Tulug dan Batu Supu.Kawasan Hulu Sungai Kinabatangan meliputi kawasan yang dikenali sebagai Agop,Sarupi,Tongod sehinggalah ke kawasan Pinangah,Inarad dan Langga.

Sewaktu kerja-kerja lapangan dilakukan pada tahun 2007-2010 oleh kumpulan pakar dari Universiti Sains Malaysia,Pulau Pinang dengan kerjasama Jabatan Muzium negeri Sabah,sebanyak 12 sampel keranda kayu dari gua-gua sekitar Lembah Kinabatangan khususnya Kompleks Batu Kapur Agop Batu Tulug dan Batu Supu telah dipilih dan dihantar untuk analisis pentarikhan radio karbon di makmal Beta Analyctic Inc,di Florida,Amerika Syarikat.Menerusi hasil keputusan yang diperoleh adalah dipercayai penduduk setempat telah mula mengamalkan adat pengkebumian keranda kayu balak di kompleks Agop Batu Tulug sebagai contoh bermula seawal 600-900 tahun sebelumnya.Bahkan jauh lebih lama daripada sebelum itu.

Gua-gua di sekitar tempat ini sahaja seperti Agop Sawat,Lintanga dan Dimunduk menempatkan sebanyak 125 buah keranda.Apa yang mengejutkan kawasan penempatan keranda ini lazimnya berada di kawasan lereng yang curam dan kelihatan sukar untuk didaki sekiranya mengambil kira kelengkapan yang dimiliki berabad-abad yang silam seperti Agop Dimunduk yang menempatkan sekurang-kurangnya empat buah keranda yang masih utuh.

Terdapat alasan yang diandaikan wajar di sebalik ritual pengkebumian yang dianggap misteri ini.Salah satu teori yang mengatakan tujuan keranda-keranda kayu berkenaan diletakkan di kawasan bukit yang tinggi dan curam adalah sebagai salah satu petunjuk hierarki sosial individu terbabit dalam masyarakat seperti golongan bangsawan dan ketua kampung.

Sebagai contoh seperti lima buah keranda lengkap yang ditemui di Agop Sawat berserta serpihan terdiri dari 41 bahagian penutup,badan dan serpihan lain keranda.Turut ditemui sebatang kayu belian panjang yang telah ditanda dan dipercayai dijadi kan sebagai penanda untuk menyenaraikan jumlah orang atau keranda yang dikebumikan di Agop Sawat atau keseluruhan kompleks Gua Batu Kapur Batu Tulug.

Menurut Tom dan Barbara Harrisson dalam buku mereka yang bertajuk “The Prehistory of Sabah” ratusan keranda kayu juga boleh ditemui di Agop Miasias di Sungai Lokan, Agop Gomantong, Tempadong, Madai, Baturong, Agop Kala Bugir, Agop Sapa Tareng, Agop Sarupi dan juga di beberapa Agop yang lain. “Agop” dalam bahasa suku kaum Sungai yang mendiami sebahagian besar kawasan Kinabatangan bererti “Gua”.

Sebenarnya banyak kisah lagenda yang boleh diperolehi daripada penduduk setempat berkenaan asal usul penggunaan keranda kayu ini.Antaranya seperti kisah lagenda pahlawan masyarakat Sungai di Sungai Lokan yakni wira Giwai yang dikebumikan bersama tunangnya Tahira yang meninggal dunia atas sebab yang tidak diketahui. Satu lubang kecil telah dibuat pada keranda bagi membolehkan seruling Giwai disematkan.

Dikatakan Sepanjang 7 hari seruling Giwai ditiup dari dalam keranda sehinggalah seruling berhenti bagi menandakan Giwai turut meninggal dunia di dalam keranda yang sama. Pada mulanya Giwai telah meminta keluarganya supaya membuat keranda berukiran sisik buaya dan kepala kerbau untuk mengkebumikan dirinya bersama Tahira. Keranda Giwai dan Tahira kononnya disimpan di Gua Miasias.

Keranda di Miasias, Sungai Lokan juga turut dikaitkan dengan Sangan,seorang yang gagah perkasa dan seorang pemimpin unggul di sebuah kampung di Sungai Lokan.Legenda itu menceritakan Sangan ditikam oleh abang iparnya Tanaut yang dengki padanya melalui pembunuh upahan ketika ia tidur dalam medan perang.

Dengan rasa kesakitan Sangan bangun dan melihat pembunuh upahan itu berdiri di sisinya, Sangan mencabut lembing yang tertanam didadanya lalu membunuh pembunuh yang diupah oleh Tanaut.Hati Sangan terjulur keluar dari bekas tikaman namun dia dapat kembali ke kampungnya sambil memegang hatinya yang terkeluar. Tidak tahan dengan memegang hatinya itu, Sangan membuat keranda kecil dan mengkebumikan hatinya dalam keranda tersebut. Kisah legenda ini berakhir dengan menceritakan Sangan kononnya telah menjadi harimau kerana sumpahan.

Keranda berukir yang banyak terdapat di Miasias juga mungkin boleh dikaitkan dengan legenda Si Empat Mata yang pakar membuat keranda berukir dan dikatakan dalam legenda ini Si Empat Mata pernah berebut dengan adiknya Si Mata Tunggal ke atas keranda yang telah dibuat oleh Si Empat Mata dengan begitu cantik lengkap dengan ukiran sisik buaya dan kepala kerbau(Empat Mata dan Mata Tunggal adalah nama orang,probably nama bagi suku Sungai atau Idahan).
Legenda yang lain juga menceritakan Sidadak telah membuat keranda kayu untuk adik perempuannya yang mati dibaham buaya dan menyimpan keranda tersebut di Agop Batu Tulug di Kampung Batu Puteh, Kinabatangan.

Mitos dan legenda menggambarkan ukiran buaya ada hubungkaitnya dengan kematian dan kuasa kegelapan dan burung “bugang”, anjing, ayam jantan dan rusa sebagai sahabat wira namun tidak ada faktapun yang boleh menentukan kenapa ada keranda yang tidak berukir langsung dan tidak ada pula kajian yang boleh menentukan makna ukiaran-ukiran tersebut, malah ukiran kepala kerbau tidak tergambar dalam lagenda mahupun cerita rakyat setempat.

Trivianya guys,sebelum kedatangan islam,etnik Sungai dan Idahan lazim akan mengebumikan mayat bersama-sama dengan harta pusaka mereka.Antara barang-barang yang dikebumikan bersama si mati termasuklah termasuklah celapa, KERIS BESI, sumpitan, gong, lembing tembikar tanah dan sebagainya dan ini turut dijumpai dalam beberapa keranda yang ditemui.

Apa yang menghairankan kenapa hanya terdapat satu ukiran kepala kerbau dan kenapa ada dua dan kenapa ada keranda sepanjang 12 kaki sedangkan ukuran tubuh manusia biasa pada masa itu hanyalah sekitar 5 hingga 6 kaki sahaja. Ada keranda kelihatan besar dan tidak kurang juga yang kecil.Kita andaikan keranda lebih kecil mungkin untuk mayat kanak-kanak,namun sehingga mencapai panjang 12 kaki?.

Agop Batu Tulug di Kampung Batu Puteh, Kinabatangan telah dijadikan Muzium Tapak Bersejarah sejak 6 Julai 1996 oleh Jabatan Muzium Sabah.Namun sehingga kini misteri yang menyelubungi keranda-keranda kayu balak ini hanya sedikit yang dapat dirungkaikan.Selebihnya masih menjadi tanda tanya dan memerlukan lebih banyak kajian oleh-oleh pihak-pihak berwajib untuk merungkaikannya.

Sumber : Stephen Chia,Pengebumian Keranda Kayu Balak di Kinabatangan,Sabah : Penerbit Universiti Sains Malaysia(Universiti Sains Malaysia Press)11800 USM Pulau Pinang,Malaysia.

-Jagong Mentega-


Falsafah Seni Bina Islam, Satu Muqaddimah

Apabila diperkatakan mengenai ‘Seni Bina Islam’, sesetengah masyarakat kita pasti akan beranggapan dan terlintas di fikiran bahawa yang dimaksudkan seni bina Islam itu adalah sebuah bangunan yang mempunyai ciri-ciri seni bina seperti binaan kubah, binaan berbentuk ‘arc’, terdapat bentuk-bentuk geometri, motif-motif flora, ‘masyrabiyyah’ atau kerawang-kerawang, binaan ‘Iwan’, simbol bintang dan bulan serta diletakkan pula seni-seni tulisan kaligrafi sama ada khat diwani, khat thuluth, khat kufi dan sebagainya. Ciri-ciri seperti ini akan mudah dijumpai pada seni binaan masjid atau surau. Tapi, adakah benar interpretasi kita seperti yang disebutkan tadi di dalam memahami seni bina Islam? Adakah anda rasa anda betul-betul faham tentang seni bina Islam?

Hakikatnya, apa yang didefinisikan dengan seni bina Islam itu bukanlah seperti apa yang kita selalu dengar, baca dan lihat. Semua gambaran seperti disebutkan tadi adalah lebih kepada berbentuk fizikal dan ianya juga bukan bersifat tetap serta eksklusif untuk seni bina Islam semata-mata. Ianya hanyalah gambaran yang kita selalu dan telah didoktrinkan atau diceritakan tentangnya.

Seni bina Islam itu, definisinya lebih daripada itu. Bahkan ia telah membentuk sebuah idea, teori atau falsafah tersendiri di dalam memahami hubungkait seni bina dan Islam. Ramai pemikir seni bina Islam telah membuat kajian mengenai definisi sebenar seni bina Islam itu sendiri. Para pemikir kebanyakan berpendapat seni bina Islam itu lebih kepada aspek fizikal dan tipologi bangunan. Pendapat sebegini dikatakan kurang tepat kerana binaan yang dikatakan seni bina Islam itu adalah banyak pengaruh daripada budaya setempat dan bukan istilah yang khusus serta tidak terdapat di dalam Al-Quran dan Sunnah akan pengkhususan struktur binaan.

Di dalam Al-Quran, Allah telah berfirman yang bermaksud,

“Wahai orang-orang yang beriman, masuklah ke dalam Islam itu secara ‘kaffah’ (menyeluruh). Dan janganlah kamu mengikuti syaitan, sesungguhnya mereka itu adalah musuh yang nyata”

(Surah Al-Baqarah, ayat 208).

Allah memerintahkan kepada orang-orang yang beriman supaya mengambil Islam sebagai cara hidup yang menyeluruh, bukan sekerat-kerat, bukan juga hanya ambil Islam sebagai ruang lingkup ibadah fardhu semata. Apabila kita membincangkan tentang seni bina, maka sebagai seorang arkitek Muslim, hendaklah mengambil kira aspek syariah di dalam menterjemahkan seni bina itu. Maka, muncullah apa yang dikatakan sebagai seni bina Islam yang bermaksud seni bina yang berlandaskan syariah Islam. Itu adalah definisi seni bina Islam yang menyeluruh dan umum.

Menurut Darwis Khudori di dalam kertas keja beliau yang berjudul ‘Islam, Architecture and Globalisation: Problematic and Prospects for Research in Indonesia’ telah membahagikan seni bina Islam ini kepada dua persepsi iaitu Critical Perception dan Ideological Perception. Critical Perception adalah persepsi yang berlandaskan kepada pemikiran yang lebih kepada rasionalis, intelektual dan ilmiah.

Manakala Ideological Perception pula adalah persepsi yang lebih kepada kepentingan seni bina Islam di dalam mendominasi seni bina Barat, meyakini seni bina Islam berasal dari nilai-nilai dan prinsip dasar Islam daripada Al-Quran dan Sunnah serta menyangka seni bina Islam adalah terhasil dari kelompok politik yang ditaja oleh Arab Saudi. Namun, di antara kedua pembahagian persepsi ini,  Darwis Khudori lebih cenderung kepada Critical Perception dan mengkritik Ideological Perception.

Definisi seni bina Islam yang diberikan oleh para pemikir dan pengkaji mempunyai pendekatan yang berbeza dan kita boleh lihat pendekatan ini kepada 6 pecahan. Pendekatan yang pertama adalah mengambil definisi seni bina Islam itu berdasarkan pendekatan ‘Classicism’. Yang kedua mengambil pendekatan ‘Hukum Syariah’. Pendekatan yang ketiga pula adalah ‘Metafizik-Expressionisme’.

Pendekatan yang keempat adalah ‘Regionalisme’. Pendekatan yang kelima adalah ‘Modern Contextual’ manakala pendekatan yang terakhir adalah ‘Progresif’. Daripada kelima-lima pendekatan ini, pendekatan ‘Classicism’ lebih banyak digunakan di dalam memberikan definisi seni bina Islam yang mengatakan bahawa seni bina Islam ini ada kaitan dengan tradisi dan asal-usul kemunculan Islam di Tanah Arab.

Pendekatan ‘Classicism’ juga tidak tertumpu pada aspek fizikal semata tetapi juga melihat kepada aspek pola pemikiran, tradisi dan kebiasaan di masa lampau. Implikasi daridapa pemahaman terhadap seni bina Islam melalui pendekatan ini akan menyebabkan kreativiti seni bina Islam itu akan terbatas dan menyekat kebebasan di dalam mengekspresikan seni bina itu. Saphic Omer di dalam karyanya, Studies in Islamic Built Environment banyak memberikan pendapat bahawa seni bina Islam itu mestilah tertakluk dalam ruang lingkup hukum-hukum Islam sebagai perdebatan intelektualnya namun beliau melihat perlunya kajian yang lebih terperinci di dalam menterjemahkan idea dan teori beliau.

Perbahasan mengenai definisi seni bina Islam yang lebih terperinci banyak diperdebatkan dan dibuat kajian memandangkan tidak ada secara khusus di dalam Al-Quran atau Hadis yang menerangkan secara terperinci apakah yang boleh didefinisikan dengan seni bina Islam. Kebanyakan yang membahaskan definisi seni bina Islam akan memilih salah satu daripada pendekatan yang disebutkan tadi dan akhirnya terhasil pelbagai interpretasi yang berbeza di dalam mendefinisikan seni bina Islam.

Justeru itu, secara umumnya menurut penulis, kita perlu faham bahawa yang dikatakan seni bina Islam itu adalah seni bina yang mana seni itu bebas untuk diekspresikan oleh arkitek tetapi hendaklah berlandaskan kepada syariah Islam sekaligus dapat mendekatkan diri kita kepada Allah.

Perbahasan dan penjelasan mengenai falsafah seni bina Islam itu sangat panjang dan sukar untuk ditulis dalam ruangan kali ini. Diharap dengan sedikit pendedahan melalui penulisan kali ini dapat membuka mata masyarakat mengenai seni bina Islam sekaligus dapat menolak interpretasi yang literal terhadap seni bina Islam itu.

Sumber Rujukan:


Siapa Sebenarnya Sultan Muhammad Jiwa II, Pemilik Makam yang Ditemui Di Kedah?

Sebuah tanah perkuburan yang dipercayai merupakan makam milik Sultan Muhammad Jiwa Zainal Abidin telah ditemui bersama dengan beberapa lagi kubur yang dipercayai milik Sultan Kedah ke-19 Sultan Muhammad Jiwa Zainal Adilin II dan permaisurinya, Tunku Puteri Almarhum Tunku Ishak, ditemukan di Anak Bukit yang dipercayai berusia sekitar 239 tahun.

Siapakah Sultan Muhammad Jiwa II dalam sejarah ini sebenarnya? Kenapa penemuan makam beliau sangat besar dalam sejarah? Perkenalkan secara ringkas dalam artikel ini, beliau merupakan, kalau tidak keterlaluan, salah satu daripada sultan terbaik dalam sejarah Kedah yang dapat dijejak sekurang-kurangnya ke 1136 lagi.

Kenapa saya dakwakan beliau sebagai sultan yang terbaik? Selain daripada raja Melayu paling lama bertakhta di atas takha dalam sejarah Melayu sendiri, dan antara paling lama di dunia selama sekitar 68 tahun, beliau merupakan seorang penakluk yang hebat.

Memerintah pada tahun 1710 hingga 1778 dan beliau membuka dua kota pemerintahan iaitu di Kota Setar dan Anak Bukit, empayar Kedah ketika itu boleh dijejak ke sempadan Siam dan Burma hari ini dari Pulau Ujong Salang (JunkCeylon/Puket) ke Tongka, Takuapa, Ranong di kawasan Segenting Kra hingga ke Pulau Dua (Victoria Point), Mergui, Tavoi dan Martaban (Moulmein) di Tenggara Burma. Sudah tentu, perluasan kuasa ini adalah sudah tentu hasil usaha salah seorang orang kanan Sultan Muhammad Jiwa iaitu Tunku Anjang yang telah dilantik sebagai “Raja Laut” dengan gelaran “Maharaja Di Raja Segera.”

Sampai sini sahaja penjelasan ringkas mengenai raja hebat Kedah ini, InsyaALLAH pada masa yang akan datang, kita akan membaca maklumat yang lebih mendalam mengenai raja hebat orang Melayu ini!

Bacaan Lanjut:


Pertemuan Dua Pemimpin: Trump Dan Jong-un

Selepas pelbagai rintangan, “Meeting of the Century” antara Donald Trump dan Kim Jong-un yang dinanti-nantikan akhirnya akan diadakan pada esok, jam 9 pagi di Hotel Capella, Sentosa, Singapura.

Meeting yang hampir tak jadi kerana dibatalkan oleh Trump pada 24 Mei yang lalu. Kenapa tetiba “on” balik? Adakah analisis den waktu dulu (sini) masih relevan?

Masih. Kerana Kim masih pemenang dalam “game” ini. Apa yang Trump buat ada dalam pengiraan Kim.

Perjumpaan Trump-Kim kali ini merupakan pertemuan pertama antara seorang presiden US (yang dalam perkhidmatan) dan seorang pemimpin tertinggi Korea Utara (NK). Umpama “first date” pasangan lelaki dan perempuan lah. Dalam first date kalau perempuan cepat sangat menyerah dan menurut permintaan lelaki, maka lelaki akan kurang menghargai perempuan kerana anggap diorang terlalu “mudah”.

Berdasarkan analogi ini, apabila Trump ajak Kim berdialog, kalau Kim cepat-cepat bersetuju, maka NK akan nampak “desperate” dan terpaksa untuk bersetuju dengan semua terma dan syarat yang ditetapkan oleh US.

Untuk mengekalkan “leverage”, NK kenalah jual mahal dan main tarik tali dengan US, terutamanya dalam isu “denuclearization”. Bagi US, denuclearization bermaksud NK harus menghapuskan semua senjata nuklear. Tapi bagi Kim, ia bukan opsyen yang bijak kerana senjata nuklear merupakan talian hayat NK.

Pada 29 April, iaitu 2 hari selepas perjumpaan bersejarah antara Kim dan Moon Jae-in, presiden Korea Selatan (SK), Penasihat Keselamatan Negara US iaitu John Bolton memberitahu media bahawa US berusaha untuk mengaplikasikan “Libya Model” dalam rundingan US-NK.

Libya Model merujuk kepada rundingan US-Libya pada tahun 2004 di mana Muammar Gaddafi melepaskan sepenuhnya senjata nuklear Libya. Tanpa senjata nuklear, Gaddafi tidak dapat mempertahankan Libya daripada serangan udara NATO pada tahun 2011, dan akhirnya rejim Gaddafi tumbang dan Gaddafi mati dibunuh.

Kim pasti tidak mahu perkara yang sama berlaku pada dirinya, atau pun pada anak-anak dan cucu-cucu dia. Jadi pada 8 Mei, Kim membuat lawatan terkejut ke China, seolah-olah meminta “nasihat” daripada China. Seminggu selepas itu (16 Mei), Kim mengugut untuk membatalkan perjumpaan dengan Trump dan sekali gus menggantung dialog antara NK dan SK. Walaupun ugutan Kim dibuat atas alasan “provokasi pihak US-SK menerusi latihan ketenteraan bersama”, tapi semua orang tahu punca yang sebenar ialah komen Bolton tentang Libya.

Sebenarnya Bolton bukan bodoh, dia tahu apa reaksi NK sekiranya dia sebut pasal Libya Model. Habis kenapa dia masih nak sebut? Sesiapa yang kenal Bolton akan tahu dia ni seorang “war hawk” dan “neocon” yang kurang senang dengan pendekatan dasar luar Trump. Jadi ada kemungkinan besar dia mahu sabotaj rundingan US-NK dan seterusnya merancang tindakan ketenteraan ke atas NK.

Jadi apa Trump boleh buat? Selain menafikan kenyataan Bolton di Twitter, Trump juga mengeluarkan surat pada 24 Mei untuk membatalkan perjumpaan dengan Kim. Trump tak mahu kelihatan terlalu “desperate” untuk mengheret Kim ke meja perundingan. Tapi pada masa yang sama, Trump merangka suratnya dalam laras bahasa “open-ended”. Maksudnya sekiranya Kim berubah fikiran, maka Trump akan mengadakan semula perjumpaan.

Kim tentu mahu perjumpaan diadakan semula, kalau tidak dia akan jadi macai China selama-lamanya. Tapi takkan dia nak merayu dekat Trump kan? Jadi apa yang Kim buat 2 hari selepas itu (26 Mei), dia pergi berjumpa dengan Moon sekali lagi. Mesej yang cuba disampaikan oleh Kim ialah dia “ikhlas” untuk berunding dengan Trump, dan dia harap Moon boleh jadi orang tengah antara US dan NK. Play victim. Kalau Trump tak mengadakan semula perjumpaan, maka Trump akan dilihat sebagai kejam dan dibenci oleh sekutunya SK.

Sementara itu, Trump berusaha untuk menyelamatkan keadaan dengan mengetepikan Bolton. Trump mengutus Pengarah CIA, Mike Pompeo untuk berunding terus dengan NK. Pada masa yang sama, Kim cuba menaikkan sahamnya dengan menerima kunjungan Menteri Luar Rusia pada 31 Mei, dan memberi isyarat bahawa Kim akan melawat Moscow.

Trump tak mahu melepaskan “first-mover advantage” dalam diplomasi NK dan kuasa-kuasa besar, apatah lagi lepaskan kepada Putin. Maka, tanpa membuang masa lagi, Trump mengumumkan pada 1 Jun bahawa perjumpaan antara dia dan Kim akan diadakan seperti biasa pada 12 Jun.

Kedua-dua Trump dan Kim merupakan strategis yang hebat. Sekiranya Trump tidak mengenakan “maximum pressure” ke atas China dan NK, maka China tak mungkin mendesak NK untuk ke meja perundingan.

Tapi kalau dibandingkan, Kim lagi handal dalam memanfaatkan krisis sebagai peluang. Dengan memanipulasi kepentingan US, China dan Rusia yang bercanggah, Kim berjaya mengeluarkan NK daripada keadaan isolasi hanya dalam masa 6 bulan. Dalam tradisi pemikiran strategi perang Asia Timur, ini dinamakan sebagai “menjadikan tamu sebagai tuan rumah” (반객위주” / 反客爲主) yang bermaksud menjadikan pihak yang pasif sebagai pihak yang berinisiatif.

Nak faham strategi Trump, kena baca “The Art of the Deal”.

Nak faham strategi Kim, kena baca “36 Stratagems”.

Nak faham kedinamikan kedua-dua player ini, kena baca “game theory”.

Jadi mari kita lihat pada esok sejauh mana “game” antara Kim dan Trump ini boleh pergi lagi.